Publication: Magyar Közlöny
Issue: MK-2011-56 (Year: 2011, Number: 56)
Era: contemporary
Section: 1. melléklet a 26/2011. (V. 27.) NEFMI rendelethez
Paragraph Index: 236

11. évfolyam Célok és feladatok A 11. évfolyam tartalma az ún. „hosszú XIX. század”, mely a nagy francia forradalomtól az első világháborúig tart. Ennek kapcsán kiemelten fontos, hogy a tanulók szinkronban tudják szemlélni az újkori világ és a magyarországi viszonyok alakulását és egyre differenciáltabban alkalmazzák a korábbi években megismert időben és térben való tájékozódáshoz kapcsolható képességeket és ismereteket. Folyamatosan és változatos formában gyakorolják a különböző időtávlatok áttekintését, az események, személyek, jelenségek és a tárgyi kultúra korjellemző darabjainak (pl. épületek, szobrok, fegyverek, használati eszközök) időbeni elhelyezését. Legyenek képesek több szempontból összehasonlítani az Európában, illetve az azon kívüli civilizációkban és hazánkban lejátszódó folyamatokat, felismerni a köztük lévő összefüggéseket vagy ellentmondásokat, és ennek kapcsán mind tudatosabban fedezzék föl a tanulók az időbeni párhuzamokat. Az ismeretszerzés tekintetében egyre meghatározóbb jelentőségűvé válik, hogy a tanulók különböző feladatokhoz kapcsolódóan mind differenciáltabban használják a tankönyv főszövegét, illetve az egyes leckékben a növekvő számú és egyre változatosabb típusú forrásokat. Tekintsék adottnak, hogy a múlt megismerése, föltárása mindig különböző típusú források feldolgozásából, értelmezéséből indul ki, és egyre tágabb körben alkalmazzák a korábban megismert, különféle forrástípusok jellemzőit a feldolgozások kapcsán. Legyen lehetőségük eltérő jellegű források (műalkotások, irodalmi művek, sajtó, film, kép stb.) elemzése, az egyes forráscsoportok forrásértékének összehasonlítására. Ennek kapcsán lényeges annak tudatosítása, hogy a forrásértékelés egyik meghatározó szempontja az, hogy a kortárs visszaemlékező vagy a feldolgozó milyen információk birtokában volt, és milyen folyamatok maradhattak, s maradtak is rejtve előtte (gazdasági folyamatok, éghajlati változások stb.). Jussanak el annak felismerésére, hogy a források több szempontú összehasonlítása és megvitatása segítheti a múlt árnyalt rekonstruálását. Széles körben alkalmazzák a tanulók a korábbi évben megismert összefüggést történelmi jelenségek természeti feltételeinek megállapításáról, a földrajzi-történelmi régiók kialakulásáról, a hajózási technika és a távolságok „lerövidüléséről” történelmi és földrajzi térképek felhasználásával. Legyenek képesek történelmi jelenségek természeti feltételeinek, okainak megállapítására történelmi és földrajzi térképek alapján önállóan (pl. ásványkincsek, iparvidékek az ipari forradalom idején). Gyakorolják a történelmi helyek megkeresését eltérő típusú (nézet, méret stb.) térképeken és ismerjék európai régiók kifejezésére használt fogalmakat. (Nyugat-Európa, Közép-Európa, Kelet- Európa – centrum és periféria). Próbálják ki a tematikus vaktérképek készítését. A tartalmat tekintve ismerjék meg a XIX. század európai és azon kívüli társadalmi, gazdasági fejlődési sajátosságait, pl. a tőkés gazdálkodás és a polgári fejlődés összefüggéseit, a kibontakozó új eszmeáramlatokat, a polgári szabadságjogok és női emancipáció terjedését, a birodalmi politizálás új korszakát, az ipari társadalmak gazdasági és társadalmi jellemzőit, a tudomány és a gazdaság kialakuló kapcsolatát, a modern államok funkciót, valamint a mindennapokban bekövetkező változásokat. Gyakorolják a kulcsfontosságú események hátterének mind többoldalú feltérképezését és az ezekről szóló források ellentmondásainak differenciált felismerését. Szerezzenek jártasságot a XIX. század jelentős személyiségei életútjának több szempontú és differenciált szóbeli és írásbeli bemutatása kapcsán. Tegyük átélhetővé a korszak meghatározó történelmi szereplőinek egy-egy fontos cselekedetét, döntését, illetve a korabeli emberek társadalmi helyzetéből adódó eltérő gondolkodását és életmódját. A tanulók a tanév során szerezzenek sokszínű gyakorlatot a XIX. századi tárgyi emlékek felismerése, azok bemutatására élőszóban és írásban prezentáció felhasználásával. Az időszak több példát kínál arra is, hogy a tanulók megvizsgálhassák az egyenlőtlen fejlődés elvét, hogy érzékeljék a szegény és gazdag országok (gyarmatosítók, gyarmatok; fejlettek, fejlődők) közötti különbségek tényezőit, megértsék annak legfőbb okait, továbbá elemezhetnek olyan általános konfliktusokat, amelynek feldolgozásával megismerkedhetnek és azonosulhatnak az egyszerű emberek erkölcsi dilemmáival történelmi döntéshelyzetekben (forradalmak, polgárháborúk, szabadságküzdelmek). Fontos, hogy a tanulók képesek legyenek a korábbi korok államai, birodalmai és a modern nemzetállamok összevetésére, felismerjék a hagyományos dinasztiák időleges erősödését, majd térvesztését. Ugyancsak lényeges, hogy a tanév során megismerhessék a feldolgozott államformák (köztársaság, királyság) általános jellemzőit és az egyedi vonásokat. Az anyag jó lehetőségeket kínál a változó társadalmi szerkezet és a hatalmi berendezkedés közötti kapcsolat többoldalú bemutatására, pl. a függetlenségi harcok, forradalmak különböző szakaszaiban, valamint a világ eltérő földrajzi régióban. Nagy jelentőséggel bír a folytonosság és változások összefüggéseinek feltárása és ezek kulturális, életmódbeli hatásainak máig nyúló felfedezése. Ennek kapcsán törekedni kell arra, hogy a diákokban fejlődjön a beleérző képesség, hogy mind pontosabban legyenek képesek a kor viszonyainak gondolati rekonstruálására. A tanulók a tanév során ismerjék fel a változó korstílusok (klasszicista, romantikus), majd a stílusok egymás mellett élésének jellemzőit, viszonyát az adott kor gondolkodásához, életviszonyaihoz. Ismerjék fel az elit-, és tömegkultúra szétválásának okait, valamint újszerű szabadidős szokások (pl. sport, utazás) létrejöttének hátterét. Értékeljék az egyes tudományágakban, az iparban, a műszaki fejlesztés és a gazdasági élet többi területén elért eredmények jelentőségét. A magyar történelem tanulmányozása során a tartalmak ebben a tanévben is jól szolgálhatják magyar és az egyetemes történelem szinkron szemléletének gyakoroltatását, az árnyaltabb korszakolást (pl. reformkor, az önkényuralom időszaka), a nemzeti önazonosság fejlesztését. Különösen fontosnak látszik a sorfordítónak tekinthető események (pl. szabadságharc, kiegyezés) több szempontú és alapos feldolgozása a korszerű tudományos eredmények, módszerek figyelembe vételével. A tanév során feldolgozott tartalmak kapcsán a tanulók keressenek válaszokat a hazai polgárosodás ellentmondásaira, a nemzetiségi kérdés hátterére, valamint a dualizmus korának részleges önállóságból fakadó előnyeire és hátrányaira. Készüljenek fel az érettségi előírásainak megfelelően a tanulók írásművek készítésére tematikus történeti témákról források nélkül vagy azok felhasználásával, a XIX. század témáiból, meghatározott terjedelemben (18–33 sor stb.). Vegyenek részt egyénileg vagy párban egy téma bemutatásának előkészítésében többféle módszer és eszköz (élőszó, térkép, kép, filmrészlet, tárgyak stb.) ötvözésével, illetve egy kiállításterv összeállításában az évfolyam tananyagának egy-egy körülhatárolt egységéről a reprodukciós anyag megjelölésével. Különböző helyzetekben gyakorolják az induktív és deduktív érvelési technikák alkalmazását szóban és írásban. Gyakorolják a tájékozódást a kézikönyvekben, az ismeretterjesztő folyóiratok repertóriumaiban és az Internet valamely magyar nyelvű keresőprogramjában. Ennek kapcsán legyenek képesek részletesebb (10-15 cím) bibliográfiák készítésére, valamint jegyzetek felhasználásával egy néhány oldalas kiselőadás, könyvtári és internetes információkeresés,t készíteni, illetve tanári útmutatással (könyvek, folyóiratok) felhasználásával kisebb (5–6 oldalas) tanulmányt írni. Foglalkozzanak adatsorok számítógépes rendezésével és bemutatásával – grafikonokon, diagramokon és táblázatokon keresztül (pl. népességadatok, termelési mutatók, fegyverkezés stb.). A legjobbak legyenek képesek az újkor témáiból értekezés, tanulmány, előadás készítésére meghatározott terjedelemben, segédeszközök nélkül vagy azok felhasználásával. Javasolt óraszámok Témakörök A 2 óra/hét (74 óra) B 3 óra/hét (111 óra)

Source: https://magyarkozlony.hu/hivatalos-lapok/a470bc8f9782a5344df9518501b2901850e5655a/dokumentumok/e6f8fc470d5b09eaafee1c83fa78c984488ca620/letoltes